**Základy práva verejného obstarávania**

**Podmienky hodnotenia**

Študent spracuje elektronicky prezentáciu v rozsahu 5-7 snímok (slide, ppt. pptx.) o

1. konkrétnej oblasti verejného obstarávania (napr. problematika dodatkov vo verejnom obstarávaní), **alebo** o
2. konkrétnom prípade týkajúcom sa verejného obstarávania (konanie o námietkach, uloženie pokuty, konanie o kontrole a pod.), o ktorom rozhodol Úrad pre verejné obstarávanie (rozhodnutia dostupné na webovej stránke Úradu pre verejné obstarávanie), resp. súd (ak vec posudzoval aj súd).

Pokiaľ ide o prvú možnosť (t.j. spracovanie konkrétnej oblasti verejného obstarávania), tu študenti musia spracovať prezentáciu, ktorá musí obsahovať najmenej nasledovné časti: (i) úvod, v ktorom študent uvedie názov oblasti verejného obstarávania, ktorej sa bude v prezentácii venovať, ako aj svoje meno, priezvisko a ročník, (ii) zoznam literatúry a odborných článkov, z ktorých čerpal údaje pre svoju prezentáciu (pozor na zákaz plagiátorstva), (iii) opis problematiky, (iv) aplikačná prax – t.j. stručný opis min. dvoch prípadov, v ktorých sa riešila predmetná oblasť, (v) svoj názor na predmetnú problematiku, t.j. či súčasná platná legislatíva a judikatúra správne reguluje predmetnú oblasť práva verejného obstarávania.

Pokiaľ ide o druhú možnosť, táto si vyžaduje znalosť prípadu od prvého až po posledné právoplatné rozhodnutie, t.j. v prípade, ak vo veci konal Úrad pre verejné obstarávanie a následne vec posudzoval správny súd v rámci správneho súdnictva, vyžaduje sa v prezentácií špecifikovať všetky tieto rozhodnutia. Prezentácia sa musí skladať najmä z nasledujúcich častí: 1) úvod, v ktorom študent okrem svojho mena a priezviska a ročníka uvedie predmet prezentácie vo forme „konanie pred Úradom pre verejné obstarávanie“ - „predmet zákazky“ – „verejný obstarávateľ/obstarávateľ“ (napr. „Konanie o námietkach – Stavebná údržba a opravy pozemných komunikácií – Mesto Košice“), 2) zoznam rozhodnutí (ÚVO/súdy), z ktorých študent čerpal informácie, 3) opis skutkového stavu, v ktorom študent opíše základné skutkové okolnosti prípadu, ktoré boli pre prípad relevantné, 4) právne posúdenie Úradom pre verejné obstarávanie, resp. súdom, v ktorom študent opíše stanovisko Úradu pre verejné obstarávanie, resp. súdu vo veci, 5) vlastný právny názor, v ktorom študent vyjadrí svoj názor k poslednému právoplatnému rozhodnutiu, t.j. či sa s ním stotožňuje (a z akých dôvodov), alebo sa s ním nestotožňuje (a z akých dôvodov).

Oba typy prezentácií majú obsahovať len základné a prehľadne formulované body k vyššie spomínaným oblastiam (pozor: nejde o referát spracovaný do prezentácie), keďže je len podkladom na ústnu prezentáciu (buď formou on-line, alebo priamo v miestnosti na PF TU). Prezentácia musí byť zaslaná vyučujúcemu (na email marek.smid@gmail.com) najneskôr 5 dní pred termínom na skúšku, na ktorú sa študent musí prihlásiť prostredníctvom príslušného elektronického rozhrania (do predmetu emailu uviesť „Prezentacia ZPVO).

Samotná prezentácia musí trvať 5-7 minút, pričom po prezentácií vyučujúci môže klásť skúšanému študentovi otázky týkajúce sa prezentovanej oblasti práva, resp. môže klásť otázky na overenie, či študent dostatočne pochopil prezentovaný prípad. Samozrejmosťou je zákaz plagiátorstva a iné súvisiace podmienky stanovené internými predpismi TRUNI.

Hodnotiť sa budú všetky aspekty danej prezentácie a to tak, aby bolo zrejmé, že (i) študent správne pochopil prezentovaný prípad a súvisiace rozhodnutia a (ii) že rozumie súvisiacej oblasti práva verejného obstarávania. (Hodnotenie max. 10 bodov).

***BONUS: PRIEBEŽNÉ HODNOTENIE NA SEMINÁROCH***

Keďže pri danom predmete považujeme za dôležitú priebežnú spätnú väzbu zo strany študentov aj počas vyučovania (nielen počas skúšok), študenti budú môcť získať body za aktivitu. Rôzne typy aktivít vyhlási podľa možností samotný vyučujúci priamo na vyučovaní. Študenti budú môcť získať za úspešnú aktivitu 1 bod, ktorý sa následne pripočíta k 10 bodovému hodnoteniu prezentácie, tak ako je uvedené vyššie.